BILAG TIL DEN LOVGIVNINGSMÆSSIGE BESLUTNING

Fælles erklæring fra Europa-Parlamentet, Rådet og Kommissionen

Europa-Parlamentet, Rådet og Kommissionen anerkender, at der er et presserende behov for at fremme indsatsen for at beskytte og bevare hav- og kystøkosystemer og biodiversitet. De tre institutioner er enige om, at bekæmpelse af tab af biodiversitet, beskyttelse og genopretning af økosystemer og/eller bevarelse af dem i god stand vil kræve betydelige offentlige og private investeringer på nationalt og europæisk plan, og at en betydelig del af EHFAF's udgifter bør investeres i biodiversitet. De tre institutioner er enige om, at Kommissionen i forbindelse med programmeringen af EHFAF for 2021-2027 vil samarbejde med medlemsstaterne om at nå det overordnede ambitionsniveau for biodiversitetsudgifter, der er fremhævet i betragtning 15.

Fælles erklæring fra Rådet og Kommissionen

Rådet og Kommissionen er fortsat fast besluttet på at forsøge at undgå en afbrydelse af fiskeriet i henhold til partnerskabsaftalerne om bæredygtigt fiskeri ved at tilstræbe en rettidig fornyelse af partnerskabsaftalerne om bæredygtigt fiskeri og gennemførelsesprotokollerne hertil.

Erklæring fra Kommissionen

Kommissionen har accepteret støtteberettigelsen af investeringer om bord i forbindelse med fiskerikontrol og håndhævelse, uanset om de er obligatoriske eller ej, og for alle EU-fiskerfartøjer. Kommissionen mener, at disse investeringer vil sætte medlemsstaterne i stand til fuldt ud at udnytte de finansielle midler, der er til rådighed i EHFAF, til kontrol og håndhævelse, til at opfylde deres forpligtelser ifølge kontrolforordningen og andre regler i den fælles fiskeripolitik og til væsentligt at forbedre overholdelseskulturen i fiskerisektoren. Kommissionen forventer desuden, at Europa-Parlamentet og Rådet i forbindelse med den igangværende revision af kontrolforordningen vil støtte moderniseringen af de eksisterende kontrolværktøjer og anvendelsen af nye teknologier som foreslået af Kommissionen. Dette indebærer navnlig indførelse af intelligente løsninger til sporing og fangstrapportering i forbindelse med små fartøjer, installering af systemer til løbende overvågning af maskineffekt, overgang til fuldt digitaliserede sporbarhedssystemer, der omfatter alle fiskevarer (ferske, frosne og forarbejdede), og indførelse af obligatoriske elektroniske fjernovervågningssystemer om bord på fiskerfartøjer og baseret på risikovurdering som det eneste effektive middel til at kontrollere anvendelsen af landingsforpligtelsen og bifangst og udsmid af følsomme arter.

Erklæring fra Kommissionen

Kommissionen noterer sig de vanskeligheder, der hidtil er opstået i forbindelse med ydelsen af statsstøtte til fornyelse af fiskerflåderne i regionerne i den yderste periferi. Med henblik på en bæredygtig udvikling af disse regioner vil Kommissionen bestræbe sig på at bistå medlemsstaterne med at forbedre indsamlingen af de videnskabelige data, der er nødvendige for at opfylde betingelserne for støtteberettigelse i retningslinjerne for statsstøtte, med henblik på at lette anvendelsen af retningslinjerne for behandling af statsstøtte til fiskeri- og akvakultursektoren i regionerne i den yderste periferi.

Erklæring fra Kommissionen

Kommissionen vil i forbindelse med programmeringen af EHFAF for 2021-2027 aktivt tilskynde medlemsstaterne til i videst muligt omfang at anvende foranstaltningerne i deres programmer, navnlig dem, der træffes i henhold til artikel 25 (beskyttelse af biodiversitet og økosystemer), til at nå det overordnede mål om at tilvejebringe årlige udgifter under FFR til at tackle tab af biodiversitet, beskytte og genoprette økosystemer og bevare økosystemerne i god stand som følger: 7,5 % af de årlige udgifter under FFR til biodiversitetsmål i 2024 og 10 % af de årlige udgifter under FFR til biodiversitetsmål i 2026 og 2027. Kommissionen vil regelmæssigt overvåge omfanget af disse udgifter på grundlag af de samlede støtteberettigede udgifter, som støttemodtagerne har anmeldt til forvaltningsmyndigheden, og på grundlag af data indsendt af medlemsstaten. Hvis overvågningen viser, at der ikke er gjort tilstrækkelige fremskridt med hensyn til at nå det overordnede ambitionsniveau, vil Kommissionen aktivt samarbejde med medlemsstaterne på det årlige gennemgangsmøde for at vedtage afhjælpende foranstaltninger, herunder en programændring.